दिल्ली की आम आदमी पार्टी सरकार उपराज्यपाल भवन के भीतर धरने पर बैठी तो इससे सियासी पारा चढ़ गया। चार-चार मुख्यमंत्री साथ में आए तो देशभर में अनशन की तपिश फैल गई। लेकिन, इसी बीच 13 से 16 जून के बीच प्रदूषण ने भी रिकॉर्ड बनाया। पीएम 10 और पीएम 2.5 का स्तर जितनी तेजी से जाड़ों में नहीं बढ़ता, उससे कहीं ज्यादा रफ्तार से जून में ऊपर गया। मतलब खतरनाक फिर अत्यंत खतरनाक का स्तर भी पार कर गया। जो लोग कमरों के भीतर रहे, उनको तो धूल के प्रदूषण ने उतना नहीं सताया, लेकिन जो लोग बाहर निकले उनका बुरा हाल हो गया। खांसी के साथ सांस लेने में तकलीफ का सामना लोगों ने किया। पहले से सांस की बीमारी झेल रहे लोग तो दम घुटने जैसी स्थिति से परेशान रहे।